
Latet  adliuc  intcr  poetas  Latinos  inferioris  aetatis  paucis 
tantum  notus  nec  niultum  tractatus  Decius  Magnus  Ausonius 
Burdigalensis,  qui,  quamvis  in  optimorum  poetarum  numero 
non  habendus  sit,  tamen  non  solum  propter  jucundissimum 
diceudi  genus  magnamque  carminum  suavitatem,  sed  maxime 
propter  admirabilem  quam  illa  redolent  doctrinam l)  sum- 
mumque  ing-enii  acumen  dignissimus  est,  qui  studiosius 
tractetur.  Quo  autem  saepius  recentissimis  temporibus  id 
fieri  solere  videmus,  ut  multo  major  criticorum  pars  emen- 
dandis  eis  antiquitatis  scriptoribus  omnem  operam  navent, 
qui  praestantissimi  ideoque  notissimi  sunt,  eo  mag'is  operae 
pretium  esse  videtur,  etiam  in  inferioris  aetatis  auctores, 
qui  miuus  noti  sunt  quorumque  plurimi  artis  criticae  auxilio 
valde  eg-ent,  accuratius  inquirere. 

Ausonii  igitur  scripta,  ad  quae  emendanda  bac  commen- 
tatione  aliquid  collaturus  sum,  uno  Mosellae  carmine  ex- 
cepto  2)  inde  ab  anno  1730  1j.  e.  ab  editione  Juliani  Floridi, 
quam  Joannes  Baptista  Souchacus  (Souchay)  cum  animad- 
versionibus   suis   illo   anno   in   publicum   prodire  jussit,   ne 


^)  Cf.  Eliam  Vinetum  in  edit.  a.  160-1  praefat.  haec  dicentem:  Nullam 
Aut-onius  disciplinam  ignoravit;  omnes  Latinos  Graecosque  scriptores,  quo- 
rum  major  pars  intercidit,  ad  unguem  novit.  Hinc  in  ejus  scriptis  multa 
se  ostendit  et  varia  eruditio ,   ut   cuivis    legenti  non  statim  queant  intellegi. 

-)  Multum  huic  carmini  emendando  profuit  Ed.  Boeckingius  recen- 
tissima  (tertia)  Mosellae  editione  amplissimo  apparatu  critico  instructa, 
in  wJahrbucher  des  Vereins  von  Alterthumsfreunden  im  Rheinlande"  vol. 
VII,  1845. 

ab  uno  quiclem  philologo  his  centum  et  triginta  annis  trae- 
tata  sunt.  Unde  primum  hoc  sequitur,  ut  editio  perfecto 
apparatu  critico  instructa ,  qualem  nostris  saltem  temporibus 
requirimus,  admodum  desideretur;  nam  editio,  quae  Londini 
a.  1832  maxime  ad  Souchaei  rationes  prodiit,  quamvis  illam 
prae  se  ferat  speciem,  tamen  nibil  aliud  est  nisi  denuo  pro- 
dita  Bipontina  a.  1785  cum  iisdem  Floridi  et  Souchaei  ani- 
madversionibus ,  notis  variorum  quas  dicunt  aucta.  Exceptis 
autem  Jacobo  Tollio 3)  et  Henrico  Boltio,4)  qui  propriam 
quandam  emendandi  viam  ingressi  sunt,  ceteri  editores  omnes 
in  verbis  Ausonii  constituendis  redierunt  ad  curas  haud 
mediocres  Eliae  Vineti  et  Josephi  Scaligeri.  Quos  quidem 
viros  doctos  corruptis  poetae  scriptis  quantum  ab  illius  me- 
moriae  philologis  fieri  potuerit  profuisse  minime  negaverim; 
id  autem  plane  profitendum  est,  non  nulla  corrupta  eos 
intacta  reliquisse,  multa  haud  probabiliter  mutasse.  In  pri- 
mis  igitur  illos  censeo  vetere  codice  Lugdunensi  Isaaci  Vossii 
no.  111  notato,  quo  tanquam  fundamento  scriptis  Ausonianis 
constituendis  usi  sunt,  non  ita  ut  oportebat  usos  esse,  cum 
alias  scripturas,  quas  parum  diligenter  legerant,  falso  ex- 
scriberent,  alias,  quae  ansam  emendationis  aptissimam  prae- 
bent,  prorsus  omitterent,  alias  per  aliquem  errorem  ortas 
aperteque  falsas  quibuscunque  argumentis  genuinas  Ausonii 
esse  docerent.  Itaque  non  abs  re  fore  putavi,  codice  illo 
quantum  pro  viribus  meis  datoque  temporis  spatio  fieri 
poterat  excusso5)  nonnullis  exemplis  docere,  quae  quanta- 
que  auctoritas  codici  Vossiano  111  (V  compendio  in  hac 
commentatione  plerumque  utar)  tribuenda  sit.  Prius  autem, 
quam  ipsum  hoc  munus  suscipiam,  prorsus  necessarium  esse 
mihi   videtur,    ut   de   libris   Ausonianis   manuscriptis   et   de 


3)  D.  Magni  Ausonii  Burdig.  opera  Jacobus  Tollius  recensuit  et  inte- 
gris  Scaligeri  etc.  notis  nec  non  et  suis  animadversionibus  illustravit,  Am- 
stelodami  1671. 

A)  Henrici  Bolt  Silva  Critica,  in  qua  compluria  auctorum  veterum, 
Ausonii  praesertim,  loca  vel  emendantur  vel  vindicantur,  Harlemi  1766. 

5)  Summas  debeo  gratias  Gulielmo  du  Rieu,  bibliothecae  Leidensis 
conservatori ,  qui  benignissime  bunc  codicem  conferendi  causa  Lipsiam 
mihi  misit  ac  paulo  post  etiam  codicis  Vossiani  no  33  collationem  mecum 
eommunicavit. 

ratione,  quae  inter  singulos  intercedat,  pauca  praemittam. 
Nam  quae  Eaelisius  („de  re  metrica  Ausonii",  dissert  inaug. 
acad.  Rostoch.,  Berol.  1868),  qui  solus  adhuc  de  hac  re 
disputavit,  pag.  4  et  5  commentationis  suae  attulit,  ea  sine 
ullo  ordine  ac  ratione  congesta  sunt  nec  raro  aperte  falsa, 
ut  vix  quisquam  magnuin  inde  fructuni  percipere  possit. 

Ausonii  scripta  hoc  quideni  tempore  jam  nullo  libro 
manuscripto  omnia  integra  exhiberi,  sed  in  his  plerisque 
frustula  tantum  Ausoniana  inesse,  id  in  primis  dolendum 
est:  qua  ex  praesidiorum  inopia  sequitur,  ut  certius  aliquid 
de  ratione  inter  libros  intercedente  proferre  difficillimum  sit. 
Sed  tamen  hoc  persuasum  mihi  est,  verba  poetae,  qualia 
nunc  in  editionibus  exstent,  redire  ad  duos  6)  hos  antiquis- 
simos  quantum  sciamus  fontes,  codicem  Vossianum  no.  111 
(V)  et  codicem  Joannis  Tilii  Engolismensis  (Angouleme), 
scripturis  admodum  discrepantes.  Multi  e  ceteris  libris  re- 
centiores  cum  alterutro  cognationis  quodam  vinculo  cohae- 
rent,  ita  ut  duae  familiae  scripturis  discrepantes  distingui 
possint.  Hoc  igitur  ordine  singulos  libros  manuscriptos  nunc 
afferam  et  eorum,  quantum  ejus  fieri  poterit,  argumenta 
atque  indolem  enarrabo;  tertio  loco  eos  libros,  de  quorum 
origine  scripturisque  equidem  nihil  fere  adhuc  compertum 
habeo,  secundum  eorum  argumenta  compositos  addam. 

I. 
Codex  Vossianus  111  ejusque  familia. 

1)  Coclex  Vossianus  numero  111  notatus,  initio  saec.  IX 
longobardicis  litteris  exaratus,  de  cujus  externa  forma  et 
condicione  accurate  disputavit  Al.  Riesius,  Anthol.  lat.  II 
praef.  p.  XVI— XVIII,  non  multo  post  annum  1551  in  anti- 
qui  Barbarae  insulae  coenobii  bibliotheca  a  Stephano  Char- 
pino,  sacerdote  Lugdunensi,  repertus  est  (cf.  Jo.  Alb.  Fabricii 
bibl.  lat.  ed.  ab  Aug.  Ernestio).  Qui  quidem  liber  primum 
editioni  Tornaesianae  anui  1558  fundamentum  fuit,  ad  cujus 
auctorem  certe  multa  ea  quae  initio  cujusque  carminis  ad- 
scripta  inveniuntur  signa  imprimendi  causa  notata  redeunt. 


3)  Alterum  Vossianum  quem  dicunt  de  industria  hoc  loco  omitto. 


Ut  igitur  de  argumento  codicis  dicamus,  ca,  quibus  unicus 
fons  V  est,  sunt  praetcr  nonnulla  epigrammata  Epliemeris, 
excepta  ea  quae  oratio  dicitur  parte,  Parentalia,  Professores 
Burdigalenses,  Heroum  epitaphia;  desunt  autem  in  V,  si 
editionem  Bipontinam  in  nuinerando  sequimur,  Laec: 

1.  Epigrammata  I— VII,  IX,  XI— XXII,  XXIV— XXXIII, 
XXXV— XLIII,  XLIX,  L  (LIII  inter  epitaphia  relatum 
est),  LIV,  v.  3-8, 7)  LV— LXXI,  LXXIII,  LXXIV, 
LXX-LXXX,LXXXIV,  v.3— 6,LXXXV,  LXXXVIII- 
XCI,    XCIII— CXXXVII,  CXXXIX-CXLVI;  — 

epigr.,  in  quibus  fastorum  a  se  digest.  meminit  III  et  IV;  — 

2.  Professores  Burdig.  XVI— XXII;  — 

3.  Epitaphia  XXVIII— XXX,  XXXIII,  XXXIV,  XXX VIII; 

4.  Septem  sapientum  sententiae  (pp.  147—150). 

5.  EdylUa:  VI  cum  praef.  in  prosa  (Auson.  Gregorio  filio  s.); 
VII  (carmina  in  Bissulam)  cum  duplici  praefatione,  X 
(Mosella),  XII  (Technopacgnion)  praefatio  altera  vel 
potius    dedicatio:    Auson.  Paulino    suo    (pp.  195 — 196), 

XIII  (cento  nuptialis)  cuin  praefatione:  Auson.  Paulo  8., 

XIV  (Rosae),  XX  (Musarum  inventa). 

6.  Eclogarium:  Sig-na  coele£tia,  Batio  dierum  anni  ver- 
tentis  (pp.  226 — 227).  De  mensibus  et  quattuor  anni 
temporibus  (p.  228);  — 

7.  Epistulae:  X-XVI,  XVIII  -XXII;  — 

8.  Gratiarum  actio;  — 

9.  Feriochae  in  Homeri  Iliadem  ct  Odysseam; 

10.  Diversorum  epistulae   ad  Ausoniuin:   Theodosii  Augusti; 

Symmachi  epist.  I— V,  Paulini  epist.  alterius  vv.  49—68. 

Quod  ad  originem  hujus  codicis  attinet,  rectissime  puto 

ab  Al.  Kiesio  loco  supra  commemorato  pag.  XVIII  disputa- 

tum  esse,  qui  contenderet,  collectionem  in  V  (ipse  codicem 

E  littera  notavit)  exhiberi   vel  ab  ipso  Ausonio   factam  vel 


7)    Incle    a    v.    3    hos    versus,    qni   in    altero    quoque   Vossiano    codice 
exstitisse  dicuntur,  V  praebet: 

Nil,  inquit,  tibi ,   Croese,  tuum  superat,  mihi  cunctum; 
Nudus  eram :  sic  sum;  nil  habui :  hoc  habeo. 
Rex  ait:  Haud  egui,  cum  tu,  mendice,  carebas 
Omnibus  et  careo,  si  modo  non  egeo. 

saltcm  acl  ejus  voluntatem  concinnatam,  id  quod  potissimuin 
inde  conclusit,  quod  carmina  quaedam  non  Ausoniana  ccrtas 
ob  causus  huic  collectioni  inserta  diserte  a  poeta  abjudi- 
cantur  eis,  quae  illis  inscripta  sunt,  verbis;  nec  minus  eo 
adducimur  scripturis  hujus  libri  cum  ceterorum  scripturis 
comparatis.  Jam  vero  non  satis  laudari  poterit  ea  Vossiani 
virtus,  quod  prorsus  caret  interpolationibus,  quae  in  aliis 
codicibus  excutiendis  summam  criticis  difficultatem  faccssere 
solent,  et  ab  una  tantum  manu  plane  ubique  distinguenda 
exaratus  est.  Ex  qua  virtute  id  certissime  concludi  posse 
mihi  videtur,  ut  remotis  multis  ac  variis  qualia  librariorum 
vel  incuria  vel  inscitia  oriantur  vitiis  genuina  Ausonii  verba 
in  V  praebeantur.  Hoc  autem  me  admonet,  ut  certa  quae- 
dam  vitia,  quae  iterata  in  iisdem  vel  similibus  vocabulis 
repcriuntur,  una  cum  usitatis  coinpendiis  afferam,  tum  cor- 
rectiones  codicis  uno  verbo  attingam. 

Praeter  notissima  confusionis  exempla  velut  inter  e  ae 
oe,  b  et  Vj  q  et  c,  c  et  g,  g  et  j  litteras,  h  aspiratae  falso 
loco  appositae  vel  omissae  (velut  hac  pro  ac,  abere  pro 
habere)  etiam  baec  reperiunlur:  longobardicae  scripturae 
qua  V  exaratus  est  ductibus  a,  w,  n,  ii,  porro  m,  in,  ?ii,  ui, 
tam  sibi  similia  scribuntur,  ut  vix  ulla  fieri  possit  distinctio; 
huc  accedit,  quod  m  et  n  bac  lineola  supra  praecedentem 
vocalem  scripta  —  vel  —  notantur,  quod  haud  raro  pro  i 
majuscula  (1)  adhibetur,  unde  i  et  l  inter  se  confunduntur, 
velut  1'  =  lus,  1'  ==  ius,  b'  =  bus,  b  =  li,  quod  In  et  cn 
saepius  pro  m  (lnatris,  opicna),  cs  pro  x,  plerumque  c  pro  h 
(mici)  scriptae  sunt.  Deinde  syllabae  flnales,  ut  bum,  rum, 
tas,  tur ,  contra  longobardicorum  characterum  naturam  ad- 
modum  pravis  compendiis  expressae  difficiles  sunt  distinctu. 
Haec  quidem  hactenus  dc  litteris  ac  syllabis.  In  ipsis  voca- 
bulis  scribendis  librario  id  potissimum  vitio  dandum  est, 
quod  modo  iitteras  unius  vocabuli  cohaerentes  in*  duo  plu- 
rave  verba  distraxit  modo  complura  verba  in  modum  unius 
dictionis  complexus  est.  Suspicor  autem  certis  quibusdam 
ex  vestigiis,  de  dictando  illum  interdum  scripsisse,  ut  multa 
quem  ad  modum  auribus  non  satis  recte  percepisset,  sic, 
nec  grammaticae  nec  rei  metricae  ulla  ratione  habita,  in 
membranam  scriberet:  cujus  rei  exempla  afferre  longum  est. 

Correxit  autem  codicem  partim  eadem  librarii  manus 
eaque,  ut  videtur,  statim  in  scribendo  partim  aliena,  quam 
docti  cujusdam  viri  fuisse  suspicor,  cum  hujus  additamenta 
multis  locis  medelam  afferant;  quamquam  id  quidem  dolen- 
dum  est,  quod  corrector  ille,  cum  suas  emendationes  priori 
scripturae  supra  addere  soleret,  tamen  haud  raro  etiam 
priorem  erasit  et  suam  in  erasae  locum  scripsit. 

Ex  V  codice  igitur  ea  Ausonii  carmina  originem  traxisse 
videntur,  quae  in  his  codicibus  exstant: 

2)  codex  Sangallensis  miscellan., 8)  numcro  899  notatus 
(in  titulo:  Ep.  Symmachi,  et  paulo  inferius  stilo  cerussato 
numerus  867  additus  est,  fortasse  ab  G.  Haenelio,  qui  in 
catal.  libr.  manuscr.  Lips.  1830  ad  annum  867  eum  refert), 
membranaceus,  fortasse  saec.  XI.  (cf.  Boeckingium,  Jahrb. 
d.  Vereins  v.  A.  i.  Rheinl.  VII).  Insunt  Ausoniana  haec: 
p.  3  Edyll.  XII,  p.  4  Edyll.  XVIII  (vv.  11—17  desunt), 
p.  22  Edyll.  X  Mosella,  quod  carmen  in  hoc  codice  optimas 
omnino  scripturas  praebet,9)  p.  45  Edyll.  XIX,  p.  47  Edyll. 
XVI;  praeterea  p.  2  epistola  Symmachi  ad  Auson.  prima 
(Bip.  p.  336). 

Edyllia  XVI — XIX  e  V  codice  fluxisse  scripturae  docent 
maxima  ex  parte  conspirantes ;  ex  quo  fonte  Mosellae  car- 
men,  quod  in  V  non  exstat,  exhaustum  sit  difficile  est 
dictu,  nec  quisquam  adhuc  in  hanc  rem  inquisivit.  Mihi 
quidem  veri  haud  dissimile  videtur,  etiarn  hoc  carmen  ex 
eodem  fonte  fluxisse;  certe  enim  olim  eo  tempore,  quo 
Sangallense  exemplar  describebatur,  inter  multa  alia  Mosella 
quoque  exstabat  in  primis  quattuor  quatcrnionibus,  qui  tem- 
porum  injuria  deperditi  sunt. 

3)  Codex  Vossianus  numero  33  notatus,  ab  H.  Keilio, 
qui  gramm.  lat.  III  p.  389—391  accuratius  eum  describit, 
ad  X.  saeculi  fontes  relatus,  exhibet  inter  aliorum  carmina 


8)  Uberius  de  hoc  codice  disputavit  C.  Schenklius,  Berichte  d.  k.  k. 
Acad.  d.  Wissensch.  1863,  XLIII.  p.  67. 

9)  Cum  Raehsius  de  re  metr.  Auson.  p.  4  ex  eo,  quod  codex  Sangal- 
lensis  Mosellae  scripturas  optimas  praebet,  hunc  omnino  agmen  ducere 
inter  Ausonianos  codices  concludit,  non  recte  judicat  ;  nam  non  solum 
aetate,  verum  etiam  multo  majore  carminum  quos  exhibet  numero  V 
praestantiorem  esse  constat. 


inde  a  fol.  112  Ausonii  Technopaegnion  (edyll.  XII),  quod 
oinnino  cum  V  scripturis  congruit,  ut  de  ejus  origine  nemo 
dubitaverit. 

4)  Codex  Parisinns  no.  4887  notatus,  niembran.,  olim 
Puteanus,  videtur  XII  saeculo  exaratus  (cf.  catal.  bibl.  Paris. 
Keg.  1744  vol.  IV).  Insunt  in  eo  Ausonii  Caesares 10) :  cujus 
carminis  non  solum  verborum  scripturae,  sed  etiam  nomina 
Caesarum  singulis  tetrastichis  inscripta  cum  eis  quae  in  V 
exhibentur  ita  conspirant,  ut  vix  dubium  esse  possit,  quin 
hic  liber  V  fontem  liabeat 

5)  Codex  Mariangeli  Accursii,  quem  hic  illic  in  com- 
mentariis  commemoratum  viclemus,  scripturas  praebuisse 
dicitur  cum  Yossianis  congruentes.  Cum  vero  nihil  neque 
ab  Accursio  neque  ab  ullo  alio  de  ejus  natura  dictum  repe- 
riatur,  sciri  profecto  nequit,  num  etiamnunc  omnino  exstet 
aut,  si  exstat,  qui  fuerit. 

Kecte  fortasse  huc  addendi  sunt  tres  libri  ms.  a  K. 
Schenklio  (Zeitschr.  f.  d.  oesterr.  Gymn.  XV  a.  1864)  com- 
memorati : 

6)  Codex  no.  281  bibl.  Palat.  Vindobonensis,  qui  praeter 
versus  septem  sapientum  (cf.  Endlicherum,  Catal.  cod.  phil. 
lat.  Palat.  Vindob.  p.  171)  fol.  142  praebet:  Versus  de  in- 
stitutione  viri  boni  (edyll.  XVI),  cujus  origo  e  V  ducta 
elucet;  codices  Parisini  no  7927  et  7936,  in  quibus  hoc  idem 
carmen  inest,  ejusdem  fontis  esse  videntur, 

olim  — ^rr-  Lchartaceus, 
(p  ooo/ 

saeculi  XYI,  cujus  in  fronte  haec  leguntur :    Ausonii,  Ovidii, 

Nemesiani  et  Gratii  fragmenta  Actii  Sinceri  manu  scripta, 

Martirani  et  doctorum  amicorum';  videtur  paulo  post  quam 

V  repertus  est  parum  diligenter  ex  eo  clescriptus  esse.    In- 

sunt  autem  in  eo  haec : 

praef.  II.  (desunt  vv.  39—44);  praef.  I.  vv.  9  —  12;  parent. 

II,  3-6;   VIII,   v.    5,   6,  9,  10;    prof.  I,  31-34;   III,  v.  11 

12;  XX,  7-14;  XXIV,  9,  10;  Coron.  v.  7-10;  — 


10)  Plurimum  in  hac  re  debeo  humanitati  ac  benevolentiae  Ed.  Woelfflini 
Turicensis,  qui  summa  liberalitate  tum  hujus  et  aliorum  collationes  mecum 
communicavit  tum  in  intlagandis  libris  manuscriptis  multum  me  adjuvit. 


epitaph.  XIV;  XXXI;  epigr.  LIII,  LIV;  edyll.  XV;  III; 
clar.  urb.  XV,  v.  39.  40;  IV,  1—6,  VIII;  orat.  Paulini  (deest 
in  edit.  Bip.);  epistol.  XXV,  XXIV,  1  —  102,  XXIII;  Paulin. 
ad  Auson.  epist.  duae;  lud.  sept.  sap.:  Solon,  Chilon;  Cleo- 
bulus;  —  eclog;.  XIV  de  duodecim  signis. 

Atque  hic  mihi  locus  esse  videtur,  ubi  de  eo  libro 
disseram,  quem  interpretes  in  commentariis  alterum  Vossianum 
dicunt.  Quem  quidem  Tollius  (ad  Epig-r.  VIII  v.  3)  eundem 
atque  Tilianum  Vineti  codicem  esse  suspieatur.  Quod  aperte 
falsum  est,  neque  ullis  ille  videtur  nisus  csse  argumentis; 
exempla  enim  Tilianae  scripturae  a  Vincto  allata  cum,  ut 
paulo  inferius  docebo,  maxime  conspirent  cum  Ugoletianae 
editionis  n)  scripturis,  haec  autem  nequaquam  cum  V  cohae- 
reat,  vix  cuiquam  persuadebitur,  Tollii  suspicioncm  ullam 
prae  se  ferre  veri  similitudinem.  Sed  quantum  ego  singulis 
exemplis  undique  collatis  scripturisque  inter  se  comparatis 
cognoscere  potui,  alter  Vossianus  maxima  ex  partc  cum  V 
conspirat  et  ita  quidem,  ut  certam  inter  eos  exstare  cogna- 
tionem  neg-ari  non  possit  atque  ille,  si  quo  cognationis 
nomine  uti  licet,  frater  Vossiani  111  sit  appellandus.  Quod 
quam  verum  sit,  sciipturarum  conspectus  docebit,  ea  qui- 
dem  lege  institutus,  ut,  ubi  scriptura  cum  V  cong-ruit,  V 
litteram,  ubi  discrepat,  ipsam  discrepantem  scripturam 
apposuerimus. 

1.  Epigrammata:  VIII,  v.  3  pocula  gemmatis  qiium  poneret 
aurea  vasis  [fercula  gemmatis  cum  poneret  orrida  vasis] ;  — 
XXVI,  6  privos  [vulgo  primos,  in  V  h.  c.  dcest] ;  —  XXXIV, 
3  tineis  [V];  v.  4  quod  leviore  malo  [V];  —  XLV,  1.  2  ipse 
—  Ipse  [V];  v.  3  hec  sibi  constant  [V];  LIV,  3,  4: 

Ml,  inquit,  tibi  Croese  tuum  superat:  mihi  cuncta 
Nudus  eram:  sic  sum;  nil  habui:  hoc  liabeo  [\\ 

LVII,  4  in  arbitrium  [deest  in  V] ;  LXIX,  9  Caenida  [deest 
inV]; 

LXXV,  9  dixi  ego  et  omnes  [V  prima  manu  dixi  habuit, 
sed  correctum  ab  altera  manu  in  dico\\  CXLVI,  11  nec  occu- 
patur  pagina  [h.  c.  in  V  deest]. 


n)  Opera  Ausonii  nuper  reperta  (a  Thadaeo  Ugoleto  eclita).    in    fine: 
Impressum  Parmae  per  Angelum  Ugoletum  Parmensem  anno  domini  1499. 

2.  Ephemeris :  orat.  v.  39  nubila  lunae  [V] ;  v.  52  sceleri- 
errori  ipse  obnoxius  [scelere  —  errori  obnoxhis\ ;  v.  82  filius 
ex  vero  verus,  cle  lumine  lumen  [Vj;  — 

3.  Edyllia:  IV,  25  el  truculenta  ferox  ferat  ora  magister 
[et  t.  senec  gerat  o.   m.];    —    v.  39    si  forsan  vixeris  [si  fors 

ss  ab  al.  m. 

ita  iuxerit,  (quae  verba  ad  eundem  fontem  redire  videntur)] ; 
—  XII"  monosyll.  IJ.  v.  4  fando  [V];  de  membris  v.  4: 
edurum  [et  durum\\  v.  6  quis  [quos]]  de  cibis  v.  10  quin- 
quagenis  [quinquelenis] ;  de  liistor.  v.  2  reus  et  [V] ;  per  inter- 
rog.  et  resp.  v.  13  quis  ftuital  pelago  qui  [quid  f  p.  quod\\ 
grammaticom.  v.  2  nequaquam  quum  pretio  est  merx  [nequam 
quoque  quum  p.  e.  mens\.    — 

Quae  seeuntur  loca  ut  ad  comparationem  cum  V  adhi- 
beantur,  fieri  non  potest,  quia  tota  haec  pars  c  V  intercidit; 
sunt  autem  haec: 

Edyll.  XIII  praef.  §.  2  nec  caecum  suum;  XIV,  23  nectentia 
florum ; 

Epistul.  XVI,  v.  29  convincit  Ascraeum  senem  Non  esse  sae- 
clum  ferreum.  XX,  10  regie  pave  tuos;  XXII  praef.  in  prosa; 
ut  Plautus  ait,  Per  ceram  et  lignimi  (pro  linum),  et  subinde: 
nota  minus  (pro  notavimus)  v.  27  et  nunc  paravit  triticum 
casco  sale; 

Grat.  actio.  §.  43  (ed  Flor.)  debui  et  velle  te  scivi;  §.  4G 
attitudo  consilii  §.  81  quae  enim  memoriam  unquam  memoria. 
Inde  igitur  magna  cum  probabilitate  hoc  efficitur,  Vos- 
sianum  codicem  alterum  ex  uno  eodemque  fonte  ac  V  pari 
fere  tempore  descriptum  esse  neque  ullo  modo  cum  Tiliano 
Vineti  codice  cohaerere.  Exsistit  autem  haec  alia  quaestio, 
num  is  forte  idem  liber  sit  atque  Vossianus  no  33,  cum 
cujus  scriptura  quattuor  locis  cong-ruit.  Quod  vix  crediderim. 
Primum  enim,  cum  Vossianus  no  33  codex  miscellaneus  sit 
et  inter  permulta  alia  nihil  Ausonianum  praebeat  nisi  edyll. 
XII  de  monosyllabis  (quod,  cum  propter  raritatem  notabile 
videretur,  illi  collectioni  addi  poterat),  omni  fere  caret  pro- 
babilitate,  olim  tantum  Ausonianorum  carminum  quantum 
Vossianus  alter  praebeat  numerum  in  illo  exstitisse;  deinde 
ex  eo,  quod  Tollius  edyll.  XII,  II,  3  arte  scripturam,  quam 
Vossianus  33  exhibet,  „ tertii  illius  Vossii  libri"    esse   dicit, 

colligi  potest,  Vossianum  33  non  alterum,  sed  tertium  appel- 
latum  esse  et  utrumque  pro  se  exstitisse  codicem.  Hinc 
igitur  eo  adducimur,  ut  veri  simillimum  esse  credamus,  co- 
dicem  illum  jam  dudum  temporum  injuria  deperditum  esse, 
praesertim  cum  a  viris,  qui  nostra  memoria  de  bibliotheca- 
rum  libris  manu  scriptis  scripserunt,  nihil  profecto  comme- 
moretur.  Quae  jactura  gravior  est  ac  valde  dolenda;  nam 
auctoritatem  ejus  summam  futuram  fuisse  emendandis  Au- 
sonii  scriptis,  id  jam  ex  vetustate  et  arta  cum  V  cognatione 
apparet;  nec  tamen  minus  valet  alterum  illud,  quod  non- 
nullis  locis  scripturas  praebuisse  dicitur  a  V  discrepantes 
easque  ut  videtur  meliores,  sicut  epigr.  XXVI,  6  privos; 
epbem.  orat.  v.  52  errori  ipse  obnoxius;  edyll.  IV,  25  et  tru- 
culenta  ferox  ferat. 

II. 
Codex  Tilianus  quique  cum  eo  cohaerere  videntur  libri  ms. 

Codex  Joannis  Tilii  Engolismensis,  cum  de  eo  non  solum 
liodie  nihil  compertum  sit,12)  sed  ne  a  Vineto  quidem,  qui 
solus  quantum  videtur  illum  in  manibus  habuit  et  inspexit, 
certius  quidquam  in  tot  uberrimis  commentariis  proferatur, 
mihi  de  ratione  inter  hunc  et  ceteros  libros  Ausonianos 
intercedente  cogitanti  ruagnam  fecit  difficultatem ;  sed  tamem, 
quia  nemo  adhuc  hanc  quaestionem  movit,  qualemcunque 
sententiam  meam  proferam.  Vinetus  igitur,  ut  supra  jam 
diximus,  is  est,  cujus  auctoritate  in  hac  re  nitamur:  qui 
quidem  vir  doctus  in  commentariis  editionis  a.  1604  haud 
raro  scripturas  codicis  Tiliani,  quem  in  „Ausonii  vita"  minus 
antiquum  exemplari  Lugdunensi  esse  dicit,  a  ceterorum 
librorum  scripturis  discrepantes  affert.  Operae  igitur  pretium 
esse  mihi  videbatur,  omnes  eas  scripturas  hic  illic  dispersas 
in  unum  colligere  vel  ideo,  ut  cognosceretur,  quot  quaeque 
Ausoniana  in  illo  codice  inessent;  neque  vero  minus,  cum 
cujusnam  libri  scripturis  maxime  congruerent.    Quod  ad  hoc 


li)  Id  tantum  affirmare  possum  ex  epistula  a  bibliothecae  Engolis- 
mensis  conservatore  nuper  ad  me  data,  in  illa  quidem  urbe  nullum  codicis 
vestigium  inveniri. 

alterum  attinet,  cognationem,  si  qua  omnino  constet,  inter 
Tilianum  librum  et  Ugoletianam  editionem  constare  mani- 
festum  est.  Tilianas  igitur  scripturas  nunc  certo  quodam 
ordine  afferam  et,  quo  facilius  cognatio  perspiciatur,  ubi 
hae  cum  illis  conspirant,  hoc  signum   Ug  apponam. 

1.  Epigrammata :  II,  3  quam  grandis  [grandes;  II,  5  mi- 
rantur  (Ug');  III,  7  fractos  [stratos ;  X,  6  sumit  —  bibit  [sumet 
—  bibet;  LVII  ctiam  graece  exhibetnr;  LVIII,  5  si  fallo 
[quod  fallo ;  LXIX,  \  joca  res  [nova  res ;  CXLVI,  inscr. :  in 
notarium  in  scribendo  velocissimum  (Ug) ; 

fast.  I,  9.  1.0 :  Exempto  confide  meo.  sic  protinus  el  te 

ExpKcet  Ausoniis  purpura  consulibus  (Ug,   sed  appli- 

cet  pro  explicet), 
vExempIum  jam  patris  habes,  ut  protinus  et  te 
\_Adgreget  Ausoniis  purpura  consulibus  (V). 

2.  Ephemeris:  orat.  v.  51  nec  carnis  (Ug)  [nec  arcanisV] 

3.  Epitaphia:  XXXII,  v.  5.  6: 

Ouis  mortem  accuset?  complevit  munia  vitae 
Jam  meritis  anus  est  et  adhuc  aetale  puella  (Ug) 
VQuis  mortem  accuset?  quis  non  accuset  in  ista? 
\_Aetatis  meritis  anus  est,  aetate  puella  (V). 

4.  Edyllia:  II,  1  infimus  [ultimus  vulg.;  IV,  44  praefectus 
genitor,  proconsul  avunculus  [proc.  g.,  praef.  a.  vulgo;  VI 
praef.:  Treviris  —  Zoili  [Treveris  —  Aeoli  vulg.;  XII  technop. 
II  praef.:  hiulca  —  levitatem  [hiulcula  —  lenitatem  Ug;  ibid. 
de  cibis  v.  2:  aequoreus  [aequoreum  vulg.;  ibid.  grammaticom. 
v.  19  frus  [frons  Vet  Ug; 

5.  Eclogarium  de  mensibus  (Bip.  p.  228)  v.  5.  autumnat 
[Autumnus  vulg. ; 

6.  Epistulae  VIII,  13.  14: 

Nobiscum  invenies  nullas,  quia  liquimus.  eja 
Vale.  valere  si  voles  ?ne,  vel  vola  (Ug,  sed  v.  13  mul- 
tas  —  eio) 

[Nobiscum  invenias  multas,  quia  liquimus  istic 
Nucjarum  veteres  cum  sale  relliquias   (V,   sed   multas 
corr.  in  nuttas) 
XV,  33  fastidio  [fastigio  vulg.;  XVI  praef.  2:   hos  (Ug)  [hoc 
vulg.;   v.    19   senati   [senatui  Ug;    XIX   tit:   Ausonius  Pontio 
Paulino,  cum  ille  misisset  poemation  versibus  plurimis  de  regibus 

ex  Tranquillo  colleciis  [Ausonius  Pontio  Paulino  filio ;  XXII,  1 
aliave  qua  navi  [aliave  quavis  navi  vulg". ; 

7.  Gratiarum  actio  §.  3  (ed.  Flor.)  votis  pro  tua  salule 
[votis  votisque  p.  t.  s.  Ug. ;  §.  6  et  niliil  poterit  [sed  n.  p.  valg. ; 
§.17  ad  alterius  efficaciam  gratius  [ad  a.  gratiam  reclius  vulg. ; 
§.27  alios  [alteros ;  §.70  omnia  quae  punctis  [omnia  quasi  p.; 
§.  71  pigenda  [poenitenda;  §.74  semina  [seminaria. 

Quo  ex  scripturarum  conspectu  tum  quae  cognatio  inter 
Tilianas  et  Ugoletianas  intercedat,  tum  quantum  Tilianae 
ab  V  scripturis  recedant  dilucide  apparere  puto.  Quae  cum 
ita  sint,  tota  mea  ratiocinatio,  quae  quam  incerta  adhuc  in 
tanta  subsidiorum  inopia  sit  ipse  sentio,  rem  accuratius  per- 
pendenti  ut  veri  saltem  similis  fortasse  probabitur,  ita  ut 
hoc  quidem  mihi  concedatur,  duas  inter  Ausonii  einendandi 
subsidia  distinguendas  esse  familias  vel  classes  Vossiano 
et  Tiliano  libris  ducibus.  Nec  non  confirmare  videntur  hanc 
meam  sententiam  ea,  quae  in  editione  Commeliana  Heidel- 
bergae  1588  (a  Josepho  Scaligero  facta)  post  indicem  operum 
Ausonii  leguntur:  „  Omnia  ex  duobus  antiquis  et  pluribus 
novis  exemplaribus  recog'nita:  quorum  veterum  exemplarium 
alterum  Jo.  Tilii  Engolismensis,  alterum  Steph.  Charpini 
Lugdunensis  fuit." 

Difficilius  autem  quain  ut  certi  aliquid  efficiatur  est  de 
hujus  alterius  elassis,  si  hoc  quidem  nomine  uti  licet,  libris 
et  ratione  inter  singulos  intercedente  dijudicare,  quia  pri- 
mum  ipsius  ducis  argumentum  atque  auctoritas  ex  tam  par- 
vis  tantum  reliquiis  ab  uno  Vineto  traditis  cognosci  possunt, 
deinde  quia  ne  de  ceteris  quidem  libris  satis  multum  com- 
pertum  est:  id  unum  pro  certo  habeo,  plurimam  hujus 
classis  apographorum  partem  fundamentum  fuisse  eis  editio- 
nibus  quae  in  Italia  impressae  sunt.  Inter  quae  primum 
locum  Tristani  Chalci  codex  obtinuisse  videtur,  quo  Thadaeus 
Ugoletus  usum  se  esse  dicit  „in  corrigendo  eo  volumine, 
quod  de  ludo  septem  sapientum  inscribitur  nec  non  in  cata- 
logo  nobilium  urbium."  Quamquam  is  codex  haud  dubie 
minimam  Sapientum  carminis  partem  praebuit,  cum  in  Ugo- 
leti  editione  praeter  Septem  Sapientum  Sententias  omnia 
cetera  desint. 

Antonii  Bernerii  libro  idein  ille  Ugoletus  usus  est:  uude 
Periochas  in  Homeri  Uiadem  et  Odysseam  liausit. 

Hic  statim  tres  codices  Parisinos  subjungam,  quorum 
duo  priores,  cum  nonnullis  locis  cum  Ugoletiana  editione 
conspirent,  cognati  Tiliano  codici  esse  videntur;  de  tertio 
idem  suspicor,  affirmare  tamen  nequeo,  ciun  liujus  libri 
collatio  in  manibus  mihi  non  sit. 

Parisinus  no.  7558  membran.  saec.  IX.  Insunt  haec: 
quat.  XII  oratio  Sancti  Paulini  (Omnipotens  genitor  rerum) ; 
oratio  ex  ephemeride;  Auson.  epist.  XXV  et  XXIII;  Ausonio 
Paulinus:  Defore  me  59.  (Bip.  pp.  345 — 352);  quat.  XIII: 
Auson.  epist.  XXIV,  vv.  103  —  132  (Bip.  p.  280);  Paulinus 
Ausonio  (Quarta  reclit  cluris  —  si  vivam  ut  Vibet)  vv.  1 — 120 
(Bip.  pp.  342—345). 

Parisinus  no.  8284  membran.  videtur  esse  saeculi  XV. 
Insunt  in  eo  praeter  Martialis,  aliorum  etiam  Ausonii  non- 
nulla  epigrammata. 

Parisinus  no.  8500  membran.  videtur  saec.  XIV.  exara- 
tus,  exhibet  praeter  Fulgentii  mythologias,  Pmdentii  de 
natura  animae  et  de  fide  carmina,  Symmachi  et  aliorum 
ad  Ausonium  epistulas  Ausoniana  liaec :  ludum  et  sententias 
VII  sapient;  periochas  in  Hom.,  Paulini  et  Ausonii  epistu- 
las   mutuas,   epist.  ad  Symmachum  edyll.  I,    claras   urbes. 

III. 

De  ceteris  in  quibus  Ausoniana  insunt  libris  manu 
scriptis  cum  nihil  fere  nisi  quod  in  biblothecamm  indicibus 
exstat  compertum  habeam,  quia  neque  oculis  illos  inspicere 
neque  collatione  uti  mihi  contigit,  si  mera  tantum  nomina 
hinc  illinc  collecta  afferam,  veniam  peto.  Quos  quidem  ea 
lege  enumerabo,  ut,  quibus  in  exemplaribus  carmen  aliquod 
reperiatur,  statim  possit  cognosci. 
1.  Epigrammata : 

XVIII,  XXIII,  XLII,  CXIX  exstant  in  cod.  Laurent. 

plut.  91  no.  42. 
LXXII   (Abjecta  in   triviis  sq.)   in  Laurent.  plut.  33 
no.  31  saec.  XIV. 

Laurent.  plut.  89  no.  25  saec.  XIII 
Sangallensi  no.  397  saec.  IX. 

2 

2.  Caesares,  plerumque  Suetonii  scriptis  additi,  in  liis  libris 
ms.  exstant: 

Vindobon.  no.  264  et  206,  saec.  XV 
Laurent.  plut.  64  no.  1,  6,  9,  39 
plut.  89  no.  8 
plut.  90  no.  39 
plut.  45  no.  26. 
Parisin.  no.  5801  saec.  XII,  no.  5802  saec.  XIII 
no.  5805,  5806,  5808,  5811  saec,  XV. 

3.  Sapientum  Sententiae  insunt  in 

Vindobon.  no.  379  chart.  saec.  XIV  fol.  171—172. 

4.  Edyllia 

a)  XIV  Rosas,  XVI  De  viro  bono,  XVII  Est  et  Non, 
quae  Vergilio  adscribi  solent,  hi  libri  plerumque  Ver- 
giliani  (cf.  0.  Ribbeck,  Vergilii  opera  1868  vol.  IV: 
append.  Vergilian.)  exhibent: 

Helmstadiensis  no.  332  nunc  Guelferbytanus,  Thuaneus 
Parisin.  no.  8069,  saec.  X  vel  XI,  Vossiani  no.  265 
saec.  XV,  no.  78,  no.  96  (XIV  deest),  Vaticani 
no.  3252  saec.  IX,  no.  3255  saec.  XV  (ed.  XIV 
deest),  Harlejanus  no.  2534,  Vindobonensis  no.  129 
saec.  XV,  no.  305  saec  XV  (ed.  XVII  deest),  Lau- 
rent.  plut.  39  no.  18  saec.  XV  (ed.  XVI  deest); 
Sangall.  no.  397  saec.  IX  (XVI  et  XVII  desunt);  — 
edyll.  XVIII  exhibent  Helmstadiensis  no.  332  et 
Rehdigeranus  (una  cum  ed.  XIX).  Praeterea  de  hac 
re  conferas  Alex.  Ries.  Anthol.  lat.  fasc.  II.  praef. 
et  pp.  91  —  100. 

b)  Ex  eis  qui  Mosettam  exhibent  libris  ms.  praeter  San- 
gallensem  no.  899,  cujus  auctoritatem  huic  carmini 
emendando  summam  esse  supra  jam  diximus,  unus 
hoc  loco  describatur 

codex  Bhenaugiensis  (Rheinau  i.  Cant.  Ziirich),  nunc  biblio- 
thecae  acad.  Turicensis,  membranaceus,  numero  LXII  (in 
Boeckingii  editione  Mosellae  p.  3  errore  typographi  numero 
LXXII)  signatus,  saec.  XII.  Est  autem  Prudentii  codex 
nitidissime  scriptus,  cui  in  fine  Ausonii  Mosella  et  carmen 
de  XII  lapidibus  subjuncta  sunt,  atque  hunc  habet  titulum : 
„Prudentii  poetae   christ.  Psychomachia  et  Hymnodia  alia- 

que  ejusdem.  Et  Ausonii  Mosella,  XII  lapides.  Saec.  XII. 
LXIIU  Carmeu  de  XII  lapidibus,  quod  uemo  adhuc  quantum 
sciam  conimemoravit,  centum  et  viginti  hexametris  coustat: 
Ausonii  hoc  esse,  persuadere  mihi  non  possum. 

Praeterea  a  Boeckingio  (Jahrb.  d.  V.  v.  A.  f.  d.  Kh. 
VII  p.  3)  hi  Mosellae  libri  commemorantur: 

codex  Bruxellensis  no.  5370  (cf.  catalogue  des  manuscrits 
de  la  bibliotheque  royale  des  ducs  de  Bourgogne  tom.  I  p. 
108),  membr.  saec.  XI. 

Corneiii  Gualtheri  Mosella,  liber  antiquus,  de  quo  nihil 
comperi. 

Gemblacensis  liber,  in  quo  praeter  Mosellam  edyll.  XIX 
et  Caesares  exstare  dicuntur  quem  eundem  esse  suspicor 
atque  librum  Laurent.  plut.  S9  no.  8. 

5.  Eclogarii  singula  carmina  quibus  in  libris  reperiantur, 
jam  ab  Al.  Riesio  in  Anthol.  lat.  accuratissime  explanatum 
est.  Hos  tantum  addam  libros  Sangallenses  noni  et  decimi 
saeculi : 

Sangall.  no.  24S  et  250  exhibent  carmen  „Ad  Boreae 
partes"  sq. 
no.  251  et  397  carmen  ,.Pri??ins  Romanas". 

6.  Epistulae  nonnullae  insunt  in  his  libris : 

Bruxellens.  no.  1073  et  1074  (ep.  ad  Pauliuum), 
Laurent.  plut.  23  no.  20  saec.  XV  (ep.  ad  Paulinum) 
Sangall.  no.  S97  (ep.  acl  Symmachum). 


Sed  haec  quidem  hactenus  de  libris  manuscriptis ;  nihil 
enim  aliud  volui  nisi  eos  certam  ad  rationem  compositos 
enumerare:  ac  veniendum  nobis  est  ad  id,  quo  potissimum 
haec  commentatio  spectare  debet,  de  V  codicis  ad  Auso- 
nium  emendandum  auctoritate  disputare.  Quem  quidem 
librum  nonnunquam  etiam  vitiis  librariorum  laborare,  jam 
supra  dixi :  ut  igitur  eam  in  qua  de  Vossiani  vitiis  agendum 
erit  partem  praeripiam,  primo  loco  complura  afferam  exem- 
pla,  quae  plane  docent,  nimia  Scaligerum  fiducia  Vossiani 
scripturis  auctoritatem  tribuisse. 

2* 

Ac  statim  initio  ephemeridis  locus  nobis  occurrit,  quem 
V  sic  exhibet:    v.  6 

tibi  causa  somni, 
multa  quod  potas  nimiaque  tendis 
Mole  saginam, 
quae  verba  editores  sine  ulla  dubitatione  receperunt.  Quod 
miror.  Exsistit  enim  quaestio,  quid  „saginam  tendere"  sibi 
velit.  Souchaeus  igitur  sic  argumentatur :  „si  Juvenalis  sat. 
IV  v.  67  dicere  potuit:  Propera  stomachum  laxare  saginis; 
cur  Ausonio  per  oppositionem  dicere  non  licuit:  nimia  ten- 
dis  mole  saginam?"  Quae  argumentatio  quam  perversa  sit, 
quivis  videt:  accedit  autem,  quod  stomachi  notio  in  sagina 
voce  minime  inest;  sed  sola  de  qua  hoc  loco  cogitari  potest 
notio  est  crassitudinis,  ut  Justin.  21  cap.  2  „saginam  corporis 
ex  nimia  luxuria  contraxit";  38  cap.  8  „sagina  ventris  beluae 
similis."  Quam  quidem  Floridus  amplexus  est,  cum  inter- 
pretatur:  „distendis  arvinam  in  nimiam  crassitiem"  atque 
multis  Boltius  operam  perdidit  exemplis  afferendis,  quibus 
doceret,  tendere  pro  distendere  vel  extendere  usurpatum  esse, 
id  quod  nemo  negaverit.  Neuter  autem  id  curat,  num  om- 
nino  ferri  possit  haec  sententia  „crassitiem  nimia  mole  disten- 
dere."  Ferenda  profecto  non  est.  Quam  ob  rem  Tollius 
locum  Plautinae  Mostellariae  I,  1,  63  (Fleck.)  „Este  effer- 
cite  vos,  saginam  caedite,"  Ausonii  animo  obversatum  esse 
ratus  tendis  mutavit  in  caedis,  ut  saginam  h.  e.  pecus  sagi- 
natum  caedere  idem  valeret  atque  edere.  Interesse  autem 
aliquid  inter  haec  duo  verba,  vel  ex  eo  apparet,  quod  Plau- 
tus  1.  1.  praeter  „saginam  caedite"  diserte  etiam  „este" 
dixit;  sed,  etiamsi  nihil  interesset,  tamen  nimia  mole  ablativi 
male  in  hunc  locum  quadrarent.  Mihi  quidem  vitium  in 
tendis  voce  latere  videtur:  suspicor  enim  duos  illos  Justini 
locos  Ausonio  ante  oculos  obversatos  esse,  ita  ut  sic  a 
poeta  scriptum  esse  putem: 

Tibi  causa  somni 
Multa  quod  potas  nimiaque  ventris 
Mole  sagina. 

Intellegi  igitur  jam  ex  hoc  loco  satis  plane  poterit, 
quanta  iiducia  Vinetus  et  Scaliger  V  codicis  scripturas  rece- 
perint.     Quod   etiam   magis  apparebit   in  Parecbasi,   cujus 

sub  finem  V  in  margine  exhibet  nonnulla  verba  prima  manu 
scripta;  cum  autem  ab  alia  manu,  quae  maxime  iisdem  prio- 
ribus  litterarum  ductibus  utebatur,  superseripta  sint,  nullum 
prioris  scripturae  vocabulum  cognosci  potest.  Alterius  autem 
manus  scripturam  nec  Vinetus,  qui  priorum  litterarum  reli- 
quiis  in  errorem  ductus  „pavetne  mequam  spes,  fides"  legit, 
nec  Scaliger,  qui  ,,pavesne  quicquam  spes,  fides"  ultimum 
hujus  carminis  versum  esse  voluit,  recte  tradiderunt ;  immo 
vero  haec  est: 

pavetne  quicquam  spes  ficles, 
quae  verba  minime  Ausonii,   sed  absurdum  librarii  alicujus 
additamentum  eaque  de  causa  expungenda  esse,  Souchaeus 
jam  docuit  in  Animadversionibus. 

Huic  loco  statim  alium  adjungere  placet  edyll.  III,  in 
quo  simile  latere  videtur  additamentum.  Hujus  enim  edyllii 
praefatio  sic  in  V  codice  praebetur:  INCIPIT  DE  PRE- 
DIOLO  PRAEFATIO  IN  PROSA  cum  cle  Palatio  post  multos 
annos  honoratissimus  quij)pe  jam  consul  redisset  ad  patriam, 
villuJam  quam  pater  reliquerat  introgressus,  his  versibus  lusit, 
Luciano  stilo,  ubi  ultima  verba  „Luciano  stilo"  quid  sibi 
velint,  non  intellegitur.  Scaliger  igitur  mutavit:  Luciliano 
stilo,  quae  mutatio  in  omnes  editiones  recepta  est.  Sed 
quaeritur  in  primis,  de  quonam  stili  Luciliani  genere  hic 
dicatur.  Cum  autem  de  eo,  quo  Lucilius,  teste  Horatio, 
ca/niina  parum  diligenter  elaborata  ex  tempore  scribebat, 
cogitari  non  possit,  nihil  aliud  restat  quam  id,  quod  Sou- 
chaeus  amplexus  est,  cogitare  de  „stilo  simplici  et  priscae 
venustatis."  Id  autem  maxime  offendit,  quod,  cum  multa 
Ausonii  carmina  eadem  simplicitate  ac  venustate  sint,  hoc 
tantum  Luciliano  stilo  scriptum  dicatur ;  praeterea  non  appa- 
ret,  cur  praecipue  Lucilii  imitator  Ausonius  hoc  uno  in 
carmine  habendus  sit.  Quare  alia  Luciano  stilo  explicandi 
via  eaque  multo  simplicior  ingredienda  est.  Constat  enim 
ex  epist.  XXIV  v.  95  Ausonium  in  Novero  pago  apud  San- 
tones  tres  fundos  habuisse:  e  quibus  cum  unum  tantum 
Lucaniacum  saepius  in  carminibus   commemoretur, 13)   colli- 


13)  cf.  epigr.  XXX,    7;    epist.  XXII   praef.,   ibid.   v.   43;    etiam   epist. 
Paulini  v.  256  (Bip.  p.  350). 

genduni  est,  plurimum  senectutis  tempus  poetam  in  illo 
degisse.  Qui  quidem  fundus  num  idem  fuerit  atque  ille, 
quem  hoc  carmine  poeta  celebrat,  e  nullo  carminum  vestigio 
cognosci  potest;  id  autem  mihi  persuasissimum  est  librarium 
quendam,  cum  praefatione  illa  lecta  indicium  nominis  villae 
Ausonianae  desiderari  sentiret,  de  fundo  Lucaniaco  utpote 
non  semel  a  poeta  commemorato  cogitantem  sua  sponte  hoc 
nomen  margini  adscripsisse.  Quod  si  ille  sic,  ut  veri  est 
simillimum,  scripsit  Lucaniaco  villa,  facile  inde  (de  librario- 
rum  in  longobardicis  litteris  scribendis  inconstantia  supra 
jam  dixi)  Lvciano  stilo  (sxllo)  oriri  ac  postea  e  margine  in 
poetae  verba  irrepere  potuit. 

Postremo  unum  promam  exeinplum,  quo  studium  illud 
Scaligeri  non  rectum  esse  luculentissime  docetur.  Agitur 
enim  de  dependere  vocabulo,  quae  est  in  his  duobus  locis 
tradita  in  V  codice  scriptura: 

edyll.  XI  v.  26.  27:  ter  clara  instantis  Eoi 

Signa  canit  serus  depenso  Marle  satelles 

et  epist.  IV  v.  68: 

Accipe  congestas  mysteria  frivola  nugas, 
Quas  tamen  explicitis  nequeas  dependere  chartis. 
Neutro  autem  in  loco  illa  vox  planam  sententiam  efficit; 
nam  quod  ad  priorem  attinet,  dependere  pro  suspendere  nun- 
quam  ab  homine  latino  dictum  est:  quare  „depenso  Marte" 
ne  idem  atque  suspenso  oello  esse  posse  putemus,  cavendum 
erit.  Sed  valde  miror,  quod  Scaliger  dependere  vocem  ea 
qua  usurpari  solet  notione  optimc  ad  hunc  locum  quadrare 
ratus  artificiosius  u)  quam  verius  V  libri  scripturam  defendit. 


I4)  lect.  Ausonian.  lib.  I  cap.  17:  Vetus  liber  depenso,  quod  verum 
est.  Primus  Parrhasius  eumque  secutus  nugator  ille,  qui  commentarium 
in  hoc  opusculum  edidit,  interpretantur  de  fabula  Martis  deprehensi  cum 
Venere,  et  gallum  gallinaceum  satellitem,  de  quo  hic  fit  mentio,  esse 
volunt.  Ego  sane  commentum  laudo,  tamen  verum  non  puto.  Pendet 
enim  a  praecedente  versus  iste:  nihilque  aliud  innuit  quam  quartam  vigi- 
liam,  in  qua  tubicen  instantis  lucis  ter  signum  tuba  canit  sq.  Mihi  haec 
verior  interpretatio.  Nam  in  veteri  codice  depenso  legitur,  hoc  est  exami- 
nato.  Martem  enim  h.  e.  castra  Martia  depensa  vocat,  in  quibus  libratis 
et  examinatis  aequaliter  quatuor  partibus  noctis  vigiliae  constituebantur. 
Depenso  igitur ,  ad  examen  aequaliter  partito :  aequalibus  enim  et  exacte 
tributis  partibus  constant  vigiliae. 

Primum  enim,  cum  Mars  saepissime  a  poetis  per  denomi- 
nationem  dicatur  pro  belio,  tamen  nullum  exstat  exemplum, 
ubi  nomen  illud  pro  castris  dictum  sit ;  sed  ne  hanc  quidem 
„castra  dependere"  locutionem  a  quoquam  intellegi  posse 
puto;  deinde  secundum  Scaligeri  interpretationem  serus  ad- 
jectivum  minime  explicatur;  postremo  alia  exempla,  velut 
edyll.  XII,  de  diis  v.  11,  ubi  in  V  pejuria  aperte  pro  perjuria, 
clar.  urb.  IX  v.  2  pater  pro  praefer,  et  epistul.  IV,  41  pace 
pro  parce  scriptum  est,  docent,  eum,  qui  V  librum  exara- 
verit,  librarium  in  exprimenda  r  littera  paulo  neglegentiorem 
fuisse.  Quapropter  multo  veri  esse  similior  sententia  eorum 
vidctur,  qui  cogitanmt  de  fabula  Martis  cum  Venere  depre- 
hensi,  qualem  Lucianus  in  Somnio  suo  narrat.  Quae  qui- 
dem  sententia  altera  ex  parte  co  confirmatur,  quod  Auso- 
nius,  cum  griphum  scriberet,  de  industria  illius  fabulae 
descriptionem  quae  minus  nota  erat  (nullam  enim  neque 
Homerus  Odyss.  8,  266—320  neque  Ovidius  Metam.  4,  170— 
1S9  galli  gallinacei  satellitis  mentionem  faciunt)  elegisse 
videtur,  ut  Symmachum  quinam  satelles  ille  Martis  esset  in 
dubio  relinqueret;  altera  ex  parte  confirmatur  eo,  quod  aliis 
quoque  locis  poeta  deprendere  vocem  eadem  notione  adhibuit, 
velut  edyll.  VI  v.  84  et  85,  ubi  diserte  de  Marte  cum  Venere 
deprehenso  dicit  „quod  vincula  caeca  mariti  Deprenso  Ma- 
vorte  tulit"  et  epigr.  XC  v.  4  „quanti  deprensi  damna  pu- 
doris  ement."  Huc  addani  etiam  edyll.  XII,  I  v.  7  „Sol,  cui 
nec  furto  in  Veneris  latet  armipotens  Mars";  eclog.  de  mens. 
(Bip.  p.  229)  v.  8  „est  Marti  narnque  Aphrodita  comes",  e 
quibus  locis  Ausonium  plerumque  Martem  sibi  finxisse  cum 
Venere  conjunctum  apparet. 

Nec  minus  refellenda  est  Scaligeri  cle  altero  loco  (epist. 
IV  v.  68)  sententia.  Si  enim  V  libri  scripturam  quas  tamen 
twplicitis  nequeas  dependere  chartis  interpretatur  his  verbis: 
„quantumvis  examines  ac  dependas,  non  tamen  poteris  ex- 
plicare,"  sic  totam  sententiam  pervertens  in  dependere  voce 
notionem  vult  inesse,  quae  in  ea  minime  inesse  potest,  diffe- 
rentia  enim  haud  parva  exstat,  ut  vocabulis  nostri  sermonis 
utar,  inter  „erwagen"  et  „begreifen".  Cum  igitur  dependere 
intellegendi  notionem  non  habeat,  peculiaris  autem  ejus 
notio   huc   prorsus   non   quadret,    Scaligeri    sententiam   vix 

stare  posse,  unusquisque  mihi  concedet,  atque  adstipulandum 
erit  eis,  qui  vulgatam  scripturam  deprendere  receperunt. 

Sed  jam  haec  sufficiant  exempla:  satis  enim  inde  clare 
apparere  mihi  videtur,  falsam  judicandi  rationem  a  Scaligero 
initam  esse,  cum  ille  Vossiani  scripturas  aperte  vitiosas  justo 
cupidius  defendere  studeret.  Nihilo  tamen  setius  permultis 
quae  aptissimam  Ausonii  emendandi  ansam  praebeant  vesti- 
giis  nec  Vinetus  nec  Scaliger  usi  sunt.  Hoc  quo  melius 
intellegatur  et  singulis  luculentis  exemplis  vera  V  codicis 
bonitas  demonstretur,  nunc  e  copia  admodum  magna  non- 
nullos  quosdam  locos,  qui  maxime  in  promptu  sunt,  in 
testimonium  adhibebo,  in  quibus  ad  verba  Ausonii  emen- 
danda  V  codex  aut  scripturam  aperte  praestantissimam  im- 
merito  adhuc  neglectam  aut  vestigia  praebeat,  unde  facile 
medela  peti  possit. 

Ac  primum  quidem  ex  Ephemeride  nonnulla  exempla 
afferam.     Orat.  v.  1   Omnipotens  solo  mentis  mihi  cognite  cultu. 

Sic  V  praebet  cum  hoc  titulo:  oratio;  in  ceteris  autem 
libris  hic  versus  exstat: 

omnipotens ,  quem  mente  colo,  pater  unice  rerum,  cui  in- 
scriptum  invenimus :  precatio  matutina  ad  omnipotentem  deum. 
Uter  igitur  genuinus  Ausonii  sit,  haud  difficile  est  dijudicatu. 
Cum  enim  V,  excepta  tantum  initio  extremae  partis  lacuna, 
totam  quae  e  septem  partibus  constitisse  videtur  Epheme- 
ridem,  ceteri  autem  libri  ms.  nihil  irisi  orationem  exhibeant 
cumque  haec  singulari  titulo  instructa  sit :  inde  plane  elucet, 
id  quod  jam  Vinetus  recte  sensit,  „precationem  illam  matu- 
tinam"  cuni  sola  exstaret,  ex  media  Ephemeride  excerptam 
esse.  Itaque  non  est  dubium,  quin  ea  quippe  quae  loco 
precationis  communis  haberetur,  alio  eoque  magis  usitato 
initio  instrueretur,  atque  pro  certo  habeo,  initium  orationis 
sic,  ut  in  V  libro  est,  a  poeta  scriptum  esse.  Ex  illa  autem 
excerptae  orationis  condicione  etiam  hoc  sequitur,  ut  reli- 
quis  hujus  carminis  locis  emendandis  minus  certum  praesi- 
dium  a  ceteris  libris  sperandum  sit  quam  a  V  libro. 15) 


15)  Sic,  ut  in  transcursu  haec  afferam,  orat.  v.  34.  35  nos  sera  nepotum 
Aetas,  veridicis,  olim  praedicta  prophetis  emendandum  puto,  cum  V  olim 
pro  aetas  praebeat,    nec  persuadere  equidem  mihi  possim,  illud  a  librariis 

Eo  magis  miror,  quod 

v.  39  semita  ventosae  superat  vaga  nubila  lunae, 
ubi  ceterorum  scriptura  cum  Yossiani  scriptura  coDgruit, 
Yinetus  et  Scaliger  tamen  nubila  mutarunt  in  lumina,  quod 
etiam  Floridus  defendit.  Rectissime  autem  Tollius  lianc 
mutationem  rejecit  traditam  scripturam  restituens.  Non 
enim  solum  versibus  quos  legimus  in  ultima  Ephemeridis 
parte  (Bip.  p.  60) 

v.  34 — 36  Ite  per  obliquos  coeli,  mala  somnia,  mundos 
Irrequieta  vagi  qua  difflant  nubila  nimbi 
Lunares  habitate  polos , 
in  quibus  prorsus  eadem  sententia  expressa  est,  nubila  con- 
firmatur;  sed  jam  per  se  lumina  in  hunc  locum  non  quadrai 
Oppositionem  enim  inter  lacteam  puri  caeli  semitam  et  pro- 
xima  verba  esse  poeta  voluit;  minime  autem  lumina,  etiamsi 
vaga  dicantur,    ne  sic  quidem  opponi  possunt  puro  caelo: 
cui  optime  opponitur  regio  lunae  multis   et  tristibus  nubilis 
impleta.     Etiam  ventosae  adjectivum  sic  tantum  recte  suum 
locum  obtinet. 

Egressio  v.  2,  3  (Bip.  p.  58): 

Quamvis  satis  nunquam  rei 
Fiat  precaiu  numini. 
Sic  ediderunt  Tollius  et  Floridus,  Gronovii  sententiam  am- 
plexi:  V  reis  et  numinis  praebet.  Illam  autem  Gronovii 
mutationem  non  emendationem  esse  puto,  cum  sic  saltem 
prorsus  alia  evadat  sententia.  Nam  si  Gronovius  interpre- 
tatur:  „quamvis  numini  sive  deo  nunquam  satisfiat  precatu 
rei,"  id  sic  intellegitur,  quasi  deus  nimis  cupidus  sit  reorum 
precationis;  immo  vero  hoc  poeta  dicere  voluit,  nunquam 
homines  utpote  reos  satis  multum  posse  deum  precari. 
Suspicor  igitur  in  nunqnam  vocabulo  etiam  a  praepositionem 
latere  (facile  enim,  cum  compendiis  librarii  uterentur,  ex 
nunqa    una  tantum    lineola   paululum   de  sede   sua  remota 


in  Ausonii  verba  illatum  esse:  facile  autem  fieri  poterat,  ut  librarius  in 
describendo  oculis  ad  versus  39  initium  (semitave)  aberraret  et  semina  pro 
aetas,  quod  propter  notionis  similitudinem  non  offendit,  substituerit ;  porro 
v.  51  nec  arcanis  pro  nec  carnis,  v.  80  nate  pro  Ckriste  secundum  V  libri 
auctoritatem  mutaverim. 

nanqa  oriri  itaque  hacc  pracpositio  intcrciderc  poterat)  atque 
sic  hunc  locum  scribendum  esse: 

Quamvis  satis  nunquam  a  reis 
Fiat  precatu  numinis. 
Loci  invitationis  v.  2  in  omnibus  editionibus  sic  exstat: 
ne  nos  vel  illi  demoremur  prandium. 
„Sic  fuit,"   ut  ait  Vinetus,    „in  exemplari  (h.  e.  Vossiano), 
nisi  quod  quispiam  pronomini  illi  s  supra   addiderat,   quasi 
legendum   foret   illis"     Si   vero   ille   vir   doctus   accuratius 
litterarum   ductus   inter   se   comparasset,   nullo    negotio   in- 
venisset,   s   litteram   ab    eadem   prima  manu,    quae    cetera 
omnia  scripsit,  additam  esse,  id  quod  saepissime  in  V  libro 
factum  reperimus.     Illis  scripturam  autem  multo  csse  prae- 
stabiliorem,  solus  Souchaeus  rectissime  sensit:  „patet  enim," 
inquit,  „ex  his,  quae  infra  puero  dicit  poeta  ,, „scis  ipse  qui 
sint,""  illos  jam  vocatos  fuisse." 

In  ultima  Ephemeridis  parte,  cujus  titulus  et  initium 
(quot  versus  deperditi  sint  nescimus)  casu  quodam  inter- 
cidit,  vv.  15  et  16  (Bip.  p.  60)  secundum  Scaligeri  muta- 
tionem  vulgo  sic  praebentur: 

probrosa  recedit 
Culpa  tori  et  profugi  minuiscunt  crimina  somni, 
ubi  ille  minuiscunt  restituit  e  verbis  Vossiani  munus  quu 
crimina,  quae  per  se  sanam  sententiam  non  efficiunt.  Sed 
tamen  cavendum  est,  ne  fallamur  Scaligerique  ingeniosiori 
quam  veriori  mutationi  ullam  fldem  habeamus:  minuiscere 
enim  omnino  non  est  quantum  sciam  vocabulum  latinum, 
immo  ab  illo  ipso  formatum,  et  magno  errore  factum  est, 
ut  spurium  hoc  vocabulum  etiam  lexicis  insereretur.  Quid 
autem  opus  est  remediis  tam  ambiguis,  cum  simplicius 
poetae  verba  sanari  possint?  Lenissima  enim  traditae  V 
libri  scripturae  mutatione  optime  sic  evadit  sententia: 

probrosa  recedit 
Culpa  tori  et  profugi  munus  cum  crimine  somni. 
Sunt   etiam   in   Parentalium   carminibus   eomplures   loei, 
qui   summa   cum  probabilitate  ex  Vossiani  libri  auctoritate 
emendentur. 

III,  2  dicere  set  rea  fit  tertius  arborius, 
Sic  V  praebet.     Quae  verba  corrector  editionis  Tornaesianae, 

cum  quid  sibi  velleut  uon  intellegeret,  nimis  artificiose  ita 
mutavit:  diceris,  serie  tertius  A^borius.  In  plerasque  autem 
editiones  quae  Yossianus  tradit  eaque  sic  distincta  recepta 
sunt : 

dicere  sed  rea  ftt,  tertius  Arborius. 
Quae  non  ferenda  esse  puto.  Sententiam  quidem  si  Floridus 
hanc  esse  vult:  „verum  pietas  mea  tenetur  appellare  Arbo- 
rium  tertio  loco,"  hanc  totius  hujus  loci  vim  esse  concedo; 
tamen,  si  grammaticam  spectas,  omnino  latine  sic  non 
dicitur.  Mutatione  autem  paene  nulla  e  Vossiaui  scriptura 
sana  evadit  sententia,  Si  enim  memineris,  mori  sui  tem- 
poris  verborum  distrahendorum  librarium  V  libri  indulsisse, 
facile  intelleges,  s  litteram  in  set  voce  conjungendam  fuisse 
cum  praecedenti  dicere  vocabulo.  Quod  rectissime  meo  qui- 
dem  sensu  Tollius  perspexit,  ac  prorsus  illi  assentior  sic  hunc 
versum  emendanti : 

Diceiis,  et  rea  fit,  tertius  Arborius. 
Neminem  autem ,  qui  multum  in  Ausonii  carmiuibus  legendis 
versatus  est,  nominativus  pro  vocativo  dictus  offendet,  cum 
innumerabilia  hujus  confusionis  exempla  hoc  usitatissimum 
Ausonio  fuisse  doceant:  e  quibus  potissima  sunt  Parent. 
XVII  v.  13  mente  bonus  et  v.  15  lingua  catus,  ore  canorus; 
Prof.  III  v.  9  bonus  frater  et  v.  10  nate  pius. 

Locus  a  criticis  vexatissimus,  queni  ratione  Yossianae 
scripturae  accuratius  habita  paene  nullo  negotio  sanari  posse 
puto,  hic  est: 

IV,  25.  26  Amissum  ftetu  post  trina  decennia  nalum 
Saucius  oclervo  lumine  cassus  eras. 
Sic  qui  Y  librum  inspexerunt  legerant.  Ubi  Scaliger  pri- 
mum  recte  mea  quidem  sententia  ftetu  mutavit  in  ftesti; 
deinde  oclervo  in  ocle  tiw,  cujus  mutationis  hanc  affert 
rationem:  „ocle,  ocule,  hoc  est  saucius  oculus  tuo  lumine 
cassus  eras.  vocandi  casu  pro  nominativo  Ausonium  uti 
saepe  ostendemus.  Tamquam  filius  esset  lumen  oculi,  hoc 
est  patris."  Quod  prorsus  refellendum  est:  non  enim  solum 
ocle  svncopa  omni  caret  exemplo,  verum  etiam  tota  illa 
quae  efficitur  sententia  tam  quaesita  est,  ut  vix  quisquam 
Ausonium  sic  scripturum  fuisse  crediderit.  Quare  Lipsius 
pro  oclervo  scripsit   ac   laevo,   ita   ut  laevum  lumen  intelle- 

geret  filium,  quo  pater  orbatus  fuerat.  Sed  ne  hoc  quidem 
placet,  cum  certa  quaedam  ratio  admodum  desideretur : 
subest  enim  quaestio,  cur  Ausonius  non  dexlro  lumine  scrip- 
serit,  atque  omni  jure  Barthius  monet,  filium  potius  „dextrum 
lumen"  quam  laevum  dicendum  fuisse,  superstitc  tantum 
filia.  Qui  vir  doctus  ipse  atque  uno  scribendum  esse  censuit, 
id  quod  plerumque  in  editionibus  nunc  exstat,  ac  nihil  pro- 
fecto  in  hac  scriptura  reprehendendum  videtur  nisi  quod 
nimis  a  tradita  recedit.  Quam  autem  ineptum  interdum  sit, 
remotiora  quaerere  antea  quam  in  id,  quod  ante  oculos  pro- 
positum  est,  diligentius  inquisiveris,  hujus  rei  luculentissimum 
exemplum  hoc  loco  revera  exstat. 

Ac  primum  quidem  monendum  est,  in  V  codice  non 
oclervo  sed  disertissime  ocletuo  exhiberi;  tum  vero  alterum 
hoc  constat,  librarium  h  litteram,  ubi  adponi  eam  oportebat, 
plerumque  omisisse:  quare  veri  simillimum  est,  in  ocle  for- 
mae  monstrosae  initio  hoc  latere ;  huc  tertium  accedit,  quod 
certissimis  exemplis  adductus  partem  saltem  V  codicis  a 
librario  de  dictando  scriptam  esse  suspicor:  itaque  facile 
fieri  poterat,  ut  librarius,  cum  male  auribus  dictantis  vocem 
exciperet,  le  pro  que  scriberet.  Haec  Nicolai  Heinsii  ratio- 
cinatio  fuisse  videtur,  qui  scribendum  proposuit: 
Saucius  hocque  tuo  lumine  cassus  eras. 
Quae  emendatio,  cum  omnem  prae  se  ferat  probabilitatis 
speciem,  miror  quod  omnes  praeter  Boltium  viros  criticos 
fugit. 

Jam  paucis  verbis  attingam  duos  locos  in  praeceden- 
tibus  versibus  exstantes,  ubi  de  V  libri  scripturis  quae  a 
vulgatis  recedunt  nemo  adhuc  disputavit 

v.  22  sedula  quam  timidi  in  editionibus  legimus,  quo  pro 
quam  V  praebet :  quo  autem  nihil  aliud  est  quam  quod,  cujus 
d  littera  finalis  ante  subsequentem  t  intercidit.  Quod  scriptu- 
ram  igitur  multo  praestare  unusquisque  mihi  concedet,  cum 
hoc  loco  non  de  ipsa  formula  in  tabulis  condita  agatur,  sed 
de  formulae  argumento  tantum;  non  enim  matri  tabula  illa 
in  manibus  erat,  ita  ut  retegere  posset,  sed  arcanum  solum 
non  ignorabat,  quod  avus  cum  ea  communicaverat. 

Ejusdem  libri  auctoritate  nitor  etiam  v.  24:  ibi  V  praebet 
fortis  tela  cavenda  duae%  pro  quibus  editores,  fortasse  verbis 

quae  v.  13  leguntur:  grassantis  dudum  fortunae  tela  paventem 
conimoti,  Fortis  —  deae  substituerunt,  ac  tam  recte  emen- 
dasse  sibi  visi  sunt,  ut  ne  operae  quidem  pretium  esse  du- 
cerent,  banc  discrepantiam  commemorare.  Puto  autem  dua- 
bus  de  causis,  quod  illi  proposuerint  vix  stare  posse: 
primum  enim  nusquam  in  Ausonianis  carminibus,  ne  in 
edyll.  XII  quidem,  ubi  de  diis  et  deabus  poeta  loquitur, 
ulla  Fortis  deae  mentio  fit;  tum,  si  scripturas  inter  se  com- 
paramus  et  quaerimus ,  utra  ex  Vossiana  facilius  oriri  po- 
tuerit,  vix  fieri  potuisse  manifestum  est,  ut  librarius  de 
dictando  scribens  deae  auribus  exciperet  duae  scriberet. 

Quodsi  quae  mea  est  de  V  libri  auctoritate  opinio 
alicujus  momenti  esse  videtur,  totus  hic  locus  sic  scriben- 
dus  est: 

Non  ignota  tibi  nostrae  quoque  formula  vitae, 

Signatis  quam  tu  condideras  tabulis; 

Prodita  non  unquam:  sed  matris  cura  retexit7 

Sedula  quod  timidi  cura  tegebat  avi. 

Tu  novies  denos  vitae  cum  duxeris  annos, 

Expertus  sortis  tela  cavenda  tuae. 

Amissum  flesti  post  trina  decennia  natum 

Sancius  hocque  tuo  lumine  cassus  eras. 
Tertius  in  Parentalibus  locus  nobis   occurrit,    quem  ex 
V  libri  vestigiis  sanari  posse  puto. 
XII,  1.  2  Si  qua  fuit  virtus,  cuperet  quam  femina  prudens 
Esse  suam,  soror  hac  driadia  non  ruit. 
Sic   hi   versus   a   prima   manu  scripti  in  V  exstant :   altera 
manus  non  in  nan  mutavit,  tertia  denique  expunxit.    E  qui- 
bus  verbis  ultima  Scaligero   sic  restituenda  esse  visa  sunt: 
soror   hac   non  Driadia    fuit?      Sed,    quamvis    hujus   versus 
sententia  sic  bene  evadat,  tamen  nimium  suo  ipsius  arbitrio 
illum   indulsisse   nemo    profecto   negabit:    nullo   enim  jure 
Dryadiae   vocis   primam    syllabam   correptam,    paenultimam 
productam  esse  voluit,   cum  praesertim  e  carm.  XXIII,    10 
et  XXV,  1  dilucide  appareat,   Ausonium   tres  primas   illius 
vocis  syllabas  dactylum  esse  voluisse.     Accedit  quod  trans- 
positio  non  particulae  nimis  violenta  est,  cum  imprimis  quae- 
rendum   esse   mihi   quidem   videatur,   num   fieri   ullo   modo 
possit,  ut  haec  particulae  collocatio  post  Driadiam  explicetur. 

Plurimi  igitur  Gronovii  conjecturam  enituit  pro  non  ruit  scri- 
bentis  ut  quidem  optimam  in  editiones  receperunt.  Sed 
neque  hac  neque  Nic.  Heinsii  emeruit  proponentis  mutatione 
genuina  Ausonii  verba  restituta  esse  puto:  utrumque  enim 
vocabulum  ab  Ausoniano  sermone  usuque  dicendi  nimis 
alienum  esse  videtur,  cum  alterum  nusquam  omnino  usur- 
patum  reperiatur,  alterum  eam  saltem  quae  hic  requiritur 
parandi  notionem  in  ejus  carminibus  non  habeat.  Sed,  ut 
ad  id,  unde  declinavi,  revertar  et  in  non  scripturam  expli- 
candam  inquiram,  etiam  hic  redeundum  mihi  est  ad  eandem 
quam  saepius  jam  movi  suspitionem,  librarium  haud  raro 
de  dictando  scripsisse  eaque  de  causa  vocales  quidem  litte- 
ras  recte  auribus  percepisse,  non  consonantes.  Itaque  in 
illa  scriptura  coluit  latere  atque  antea  hac  pro  hac  exstitisse 
persuasum  mihi  est;  virtutem  colere  autem  non  abhorrere  ab 
Ausoniano  dicendi  usu  satis  constat.  Postremo  quod  a 
litteram  finalem  productam  esse  volo,  ne  hoc  quidem  offen- 

dit,  cum  haec  syllaba  in  arsi  sit  (Dryadia  coluit),  cujus  rei 
exempla  Eaehsius  sat  niulta  attulit. 

Restat  adhuc  in  Parentalibus  locus  propter  rationes 
metricas  arti  criticae  factitandae  difficillimus,  sed  ob  ipsam 
hanc  causam  silentio  non  praetermittendus.  Est  igitur 
carmen  XXVII,  quod  non,  ut  Vineto,  Scaligero,  Tollio, 
Florido  visum  est,  totum  e  pyrrichiis  vel  proceleusmaticis, 
quod  carminum  genus  cogitari  omnino  non  potest,  sed  ex 
quattuor  dimetris  anapaesticis,  in  quibus  arses  ultimis  pedi- 
bus  exceptis  dissolutae  sunt,  constat,  ut  recte  Raehsius  pag. 
32  exposuit.  Ac  primum  quidem,  quomodo  V  liber  illos 
versus  tradiderit  sciendum  est: 

et  amita  beneria  properiter  obiit 
cui  brevia  mela  modifica  recino 
cinis  ut  placidulus  operta  vigeat 
celeripes  et  adeat  loca  tacita  erebi. 
Quos  versus  si  ad  hanc  metricam  normam 


restituendos  esse  putamus,  duo  priores  recepta  optima  Luciani 
Muelleri,   qui  melea  pro  mela  scribendum  proposuit,    emen- 

datioue,  niliil  praebent  quo  offendanmr.  Duobus  qui  secun- 
tur  versibus  restituendis  primum  Scalig-er  operam  navavit  et 
ita  quidem,  ut  v.  3  ut  in  uti  mutaret,  placidulus  vocis  litte- 
ram  finalem  ad  proximam  vocem  traheret,  v.  4  singula 
verba  transponeret: 

cinis  uti  placidula  supera  vigeat 
loca  tacita  celeripes  adeat  Erebi. 
In  quibus  quamquam  largior,  uti  vocis  syllabam  alteram 
corripi,  cujus  correptionis  nullum  in  Ausonii  canninibus 
reperitur  exemplum,  tamen  miror,  quod  Scaliger,  cum  in 
tribus  ceteris  versibus  certae  cujusdam  metricae  legis  ratio- 
nem  habuerit,  non  sensit  v.  3  unam  syllabam,  ut  metro 
satistiat,  desiderari.  Qaare  Raelisius  et  particulain ,  quam 
V  liber  quarto  versu  exhibet,  tertio  versui  extremo  adden- 
dum  esse  fsupera  vigeat  et)  censet.  Sed  hoc  duri  aliquid 
habere  ipse  jam  concedit  ncque  ego  quidem  probaverim,  cum 
praesertim  alia  eaque  minus  dura  medela  a  V  codice  spe- 
randa  mihi  videatur,  si  quis  accuratius  quae  tradita  sunt 
examinavcrit.  Omnino  enim  adhuc  a  viris  doctis  omissum 
est,  quod  v.  3  V  liber  soperta  praebet:  ubi  t  littera  quid 
hoc  loco  sibi  velit  quoque  modo  explicari  possit  quaeritur. 
Equidem  non  possum,  quin  ea  pronomen  ibi  latere,  a  litte- 
ram  finaleni  autem  supera  vocis  per  elisionem  propter 
sequentem  vocalcm  suppressam  esse  putem.  Non  enim 
alienum  est  neque  ab  aliorum  poetarum  vel  praestantissi- 
morum  neque  ab  Ausonii  consuetudine,  pronomen  determi- 
nativum  per  se  solum  demonstrativi  loco  usurpari,  id  quod 
haec  exempla  docent:  epig-r.  CIV,  6;  CXXVIII,  2;  Sapient. 
Thal.  v.  16  (Bip.  p.  144). 

Unum  tamen  etiamnunc  restat,  quod  mihi  quidem  suspi- 
tionem  quandam  moveat;  vix  enim  persuadere  mihi  possum, 
Ausonium  de  cinere  in  terra  composito  vigeat  dicturum 
fuisse;  immo  vero  jaceat  eum  dixisse  suspicor.  Ad  quam 
sententiam  confirmandam  luculentum  exemplum  in  promptu 
est,  quo  mag-na  cum  probabilitate  appareat,  facile  vigeat 
scripturam  e  iaceat  oriri  potuisse.  Edyll.  IV,  39  enim,  ubi 
in  editionibus  jusserit  legimus,  V  et  Vossianus  alter,  quos 
eodem  ex  fonte  derivatos  esse  supra  demonstravi,  tamen 
diversas  has  scripturas  praebent:   alter  iuxerit,  alter  vixerit. 

Ex  quo  exemplo  optimo  jure  de  hoc  loco  sanando  concludi 
posse  censeo:  ergo  cum  constet  iu  (ia)  et  ui  (vi,  ai)  syllabas 
nec  minus  c  et  g  litteras  plerumque  inter  se  confusas  esse, 
vix  dubium  erit,  quin  hoc  loco,  in  quem  vigeat  minime, 
jaceat  optime  quadrat,  alterum  hoc  restituendum  et  versus 
tertius  sic  scribendus  sit: 

cinis  uti  placidula  supera  ea  jaceat. 
in  quibus  verbis  hanc  vim  inesse  volo:  „utinam  haec  pla- 
cide  supera  h.  e.  in  terra  cinis  jaceaf  De  industria  autem 
hoc  addo,  ne  quis  adstipulari  me  putet  Scaligero,  qui  pla- 
cidula  et  supera  ad  cinis  refert  atque  hanc  vocem  ait  saepius 
feminini  generis  esse  apud  Catullum,  Propertium,  Vergilium, 
alios.  Quod  quidem  negari  non  potest;  tamen  constat,  om- 
nibus  quibus  vox  illa  exstet  locis  Ausonianis  (parent.  praef. 
v.  11;  V,  11;  IX,  30;  profess.  VIII,  18;  XXVI,  11;  XXIX, 
2;  epist.  XXIII,  4)  generis  eam  esse  masculini. 

Jam  de  ultimo  hujus  carminis  versu  nunc  saltem  non 
ausim  dijudicare  et  in  Sealigeri  mutatione,  quamvis  a  Vos- 
siani  scriptura  ea  discedat,  subsistam,  cum  omnino  non 
constet  nec  facile  effici  possit  quas  Ausonius  in  scribendis 
his  anapaesticis  versibus  rationes  metricas  secutus  sit. 

Etiam  e  Claris  Urbibus  locum  afferam,  qui  medicina 
adhuc  eget.  Carm.  XIV  (Burdigala)  vv.  10.  11  in  editionibus 
sic  exstant: 

Ver  longum  brumaeque  breves,  juga  frondea  subsunt. 

Fervent  aequoreos  imitata  ftuenta  meatus. 
Quae  verba  maxime  offendunt  his  potissimum  de  causis. 

Primum  juga  frondea  subsunt  non  videntur  ab  ipso  Au- 
sonio  profecta,  sed  additamentum  esse  librarii  cujusdam. 
Quod  ut  credam,  eo  maxime  adducor,  quod  altera  ex  parte 
Ausonius,  quotiescunque  de  patriae  suae  virtutibus  loquitur, 
semper  juga  vitea,  nusquam  frondea  commemorat,  altera  ex 
parte  tria  illa  verba  minime  huc  quadrant  neque  ullo  modo 
cum  praecedentibus  cohaerent;  miror  autem,  quantam  Vine- 
tus  (eumque  fere  omnes  secuti  sunt)  subsunt  scripturae  de- 
fendendae  operam  dederit,16)   prorsus  supervacaneam :   sive 


1CJ  „Snbsunt  hic  pro  superiora  sunt,  supereminet  et  se  magis  attollunt, 
positum  videtur ;  sub  namque  praepositio ,  quae  proprie  subter  et  infra  sig- 

enini  supereminent  sive  in  propinquo  siint  intellegas,  tamen 
ineptissima  hoc  saltem  loco  ea  habebitur.  Deinde  v.  11, 
si  diligenter  mecum  reputo,  non  arte  cohaeret  cum  prae- 
cedenti:  ftuenta  enim  cum  non  eandem  vim  habeant 
atque  flumina,  sed  id,  quod  nostro  sermone  „Fluthen"  dici- 
mus,  significent,  necessarium  videtur,  ut  haec  vox  ad  flu- 
minis  alicujus  nomen  referatur,  quem  ad  modum  in  his 
Ausonianis  exemplis  fieri  videmus :  Mosell.  22  amoena  fluenta 
subterlabentis  Mosellae;  v.  349  tua  glauca  ftuenta  clicere;  v. 
355  et  356  tuas  properat  —  ire  sub  undas,  interceptis  tibi 
grati/icate  fiuentis.  Desideratur  erg-o  inter  v.  10  et  11  tertius 
versus,  quo  quae  v.  11   exstant  apte  referri  possint. 

Ac  V  liber  non  solum  hunc,  quem  desideramus,  ver- 
sum,  sed  etiam  illius  ineptissimi  additamenti  loco  scripturam 
praebet  dig-nissimam  quae  genuina  Ausonii  habeatur.  Prae- 
bet  euim  V  diserte  haec: 

ver  longum  brumeque  novo  cu  sole  tepentes 
estifluitque  amnes  quorum  juga  vilea  subter 
fervent  equoreos  imitata  fluenta  meatus. 
Sic  igitur  primum  versum  optime  incedere,  etiam  conflrma- 
tur  duobus   his  Horatii   et  Statii  locis,   quos   Ausonio   ante 
oculos  obversatos  esse  constat:  Hor.  Carm.  IT,  6  v.  17  et  18 
ver  ubi   longum    tepiclasque  praebet  Jupiter   brumas,    et    Stat. 
Silv.  III,  5  v.  83  (Bip.)  secles,  Quas  et  mollis  hiems  et  frigida 
temperat  aestas. 17) 

Nec  non  alter  versus,  quem  Vinetus  injuria  ab  Ausonio 
abjudicat, 18)    Ausonii    musa    dignus    est:    estifluitque    enim, 


nificat,  interdum  contraviam  habere  significationem  reperitur,  ut  in  subnixo 
apud  Gellium  (libro  XVII,  II,  4  ea,  inquit,  dum  fiunt  Latini  subnixo 
animo)  et  in  Gallo  Vergilii :  Quantum  vere  novo  viridis  se  subjicit  ahms, 
ubi  subjicit  exponit  vetus  commentator,  sursum  jacit  et  superjacit"  exstant 
in  edit.  a.   1604,  208  0. 

17)  Conferas  etiam  ex  ipsius  Ausonii  carminibus  hunc  locum : 

epist.  XXIV  v.  97,  98  Egelidae  at  tepeant  hiemes  ,    rabidosque  per  aesius 
Adspirent  tenues  frigus  subtile  Aquilones. 

18)  Has  Vossiani  scripturas  nullius  momenti  esse  ratus  Vinetus  haec 
tantum  dicit:  „Lugdunense  exemplar  habet  novo  cum  sole  tepentes,  sub- 
jungitque  versum  qui  in  aliis  nec  reperitur  nec  legi  debet  (!):  aestiftui- 
que  e.  q.  s." 

quod  niliil  aliud  est  quam  aestifluique ,  quamvis  in  hujus 
poetae  carminibus  non  reperiatur,  tamen  non  habet  quo 
oifendat,  cum  ipsam  hanc  vocem  legamus  scriptam  in  Anthol. 
lat.  (Eies.)  no.  720  v.  3  quaeque  sub  aestifluis  Theiis  umida 
continet  antris  (Solin.  fr.  Pont.)  et  similes  formationes  velut 
vestifluus  aliae  ne  ab  Ausonio  quidem  alienae  sint.  Hoc 
igitur  versu  addito  demum  tota  sententia  concinna  fit,  Quare 
sua  Ausonio  verba,  criticorum  vel  librariorum  injuria  paene 
deperdita,  nunc  restituamus  e  V  libri  auctoritate: 

Ver  longum  brumaeque  novo  cum  sole  tepentes ; 
Aestifluique  amnes,  quorum,  juga  vitea  subter, 
Fervent  aequoreos  imitata  fluenta  meatus. 

Venio  nunc  ad  eos  locos,  quibus  in  edylliis  Ausonii 
emendandis  Vossiani  auctoritas  haud  spernenda  esse  videtur. 
Quorum  primum  esse  puto  edyll.  I,  v.  10  et  II,  ubi  in  om- 
nibus  quod  sciam  editionibus  legimus: 

Tu  brevis  hunc  aevi  cursum  celeremque  caducae 
Finem  animae  donas,  aeternae  munere  vitae, 
quibus  in  verbis  celeremque  illud  inepti  aliquid  habet  et 
languidi:  primum  enim  non  intellegitur,  cur  finis  animae 
celer  dicatur;  tum  vero  parum  assequor,  quo  modo  celer 
animae  finis  cohaereat  cum  munere  aeternae  vitae.  Nemo 
autem  vidit,  quod  V  liber  diserte  celebremque  praebet:  quae 
scriptura  optime  ad  totam  hanc  sententiam  quadrat:  sum- 
mum  enim  pio  cuique  homini  id  debet  esse,  quod  animus 
noster  caduci  corporis  vitiis  antea  subjectus  morte  aeternae 
vitae  particeps  fit. 

Edyll.  IV  v.  95  et  96  in  editione  Bipontina  legimus: 
Posses  ornatus,  posses  oneratus  haberi: 
Sic  Floridus  mutavit  posthabitis  quae  Barthius  (quem  Tollius 
secutus  est)  in  hunc  locum  protulit.  Barthii  autem  sententia 
eo  spectat,  ut  honorare  interdum  etiam  secunda  syllaba 
correpta  quasi  honerare  pronunCiatum  esse  ratus,  posses 
ornatus,  posses  honoratus  scribendum  censeret.  Quam  sen- 
tentiam  vix  stare  posse  puto:  jam  enim  ipse  concedit, 
poetae,  cujus  ex  carminibus  exemplum  in  testimonium  ad- 
hibuit,  „nullam  omnino  auctoritatem  esse."  Sed  ne  eorum 
quidem,   qui  oneratus   scripturam   defendunt,   rationes   mihi 

probantur.  Nam  quod  dicunt,  non  mediocriter  Ausonium 
paronomasiae  figura  delectatum  esse,  in  eo  quidem  mihi 
cum  illis  convenit;  quod  autem  proximis  verbis  honor  et 
onus,  quae  consulto  sibi  opponuntur,  commoti,  etiam  hoc 
loco  onerahts,  ut  omatus  voci  oppositum  sit,  reponendum 
esse  statuunt,  ob  hanc  ipsam  causam  recipiendum  nego. 
Apparet  enim,  id  voluisse  poetam,  ut,  postquam  nepotem 
clarum,  ornatum,  inclitum  dixit,  mitissima  adhortatio  lau- 
dem  sequatur;  ineptum  autem  fuisset,  si  avus  medias  lauda- 
tiones  adhortatione  interrupisset,  neque  Ausonium  sic  scrip- 
turum  fuisse  putabimus  paronomasiae  tantum  adhibendae 
gratia. 

Etiam  hac  in  re  V  libri  praestantia  optimam  eamque 
simplicissimam  emendandi  yiani  ostendit,     Qui  praebet: 

possessor  natus  posses  honoatus  haoeri. 
Honoatus  igitur  nihil  aliud  est  quam  ornatus,  quam  vocem 
librarius  corrupit  et  h  littera  donavit;  ceteras  autem  voces 
sic,  ut  in  codice  exhibentur,  et  scriptas  et  distinctas,  relin- 
quendas  esse  censeo  intactas.  Itaque  sic  puto  Ausonium 
scripsisse : 

possessor  natus  posses  ornatus  haberi. 
Sed,   ne    quem    verba  possessor   natus  ut  ab  Ausoniano   di- 
cendi  usu  aliena  offendant,   conferantur  edyll.  II,  47  matro- 
nale  decus  possedit  filia,   et  epigr.  141,    1  re  fntere,   ut  natas 
mortalis. 

Subinde  v.  100  ejusdem  carminis,  ubi  editiones  omnes 
speresque  praebent,  in  V  codice  exstat  seperes,  sed  V  a 
prima  manu  superscriptum.  Atque  hoc  exemplo  luculen- 
tissime  comprobatur  Coleri  juris  consulti  Eomani  conjectura, 
qui  in  Parergis  (cf.  thesaurum  juris  romani,  Lugd.  Batav. 
1725)  cap.  30  superare  hoc  loco  scribendum  esse  proposuit, 
quod  eandem  vim  haberet  atque  „consequi". 

Postremo  ex  epistulis  complures  locos  afferam,  quos  V 
libri  auctoritate  emendare  tentavi. 

Jam  duobus  primae  epistulae  locis  de  genuina  scriptura 
nondum  constare  mihi  videtur.  v.  13  si  atque  aetas  quia 
nostra  eadem  in  editionibus  legimus,  atque  particula  neque 
ex  libris  ms.  quantum  sciam  hausta  neque  huic  sententiae 

apta  cst:  nam,  quod  ad  hoc  alterum  attinet,  Ausonius  dicere 
vult  non  revera,  sed  propemodum  eandem  aetatem  sibi  et 
patri  esse.  Quibus  verbis  solus  Vinetus  e  V  libro  auxilium 
petivit:  quid  autem  de  illius  scriptura  judicaverit,  vix  pos- 
sum  assequi,  cum  in  textu  quem  dicunt  non  pro  atque  scribat, 
in  adnotationibus  autem  Bam,  in  quo  nam  latere  suspicetur, 
libri  scripturam  esse  affirmet.  Ac  revera  tale  quid  ego 
quoque  in  libro  excutiendo  inveni,  nisi  quod  initialis  littera 
non  B  sed  P  mihi  esse  visa  est.  Suspicor  igitur  paene, 
quam  particulam  Ausonius  adamasse  videtur,  in  traditis 
litteris  latere:  quod  quidem  optime  convenit  cum  tota  hujus 
loci  sententia. 

Alter  locus  est  v.  26  ejusdem  carminis,  ubi  omnes 
praeter  Tollium  editores :  totque  putare  meos,  quot  reor  esse 
tuos  exhibent.  Rectissime  autem  Tollius  V  libri  scripturas 
prorsus  contrarias :  totque  putare  tuos  quot  reor  esse  meos 
recepit.  Apparet  enim  id  dicere  velle  poetam:  „ego,  qui 
meorum  annorum  numerum  scio,  tuorum  ignoro,  puto  tot  esse 
tuos  annos,  quot  scio  meos  esse".  Qua  in  re  omnia  pendere 
mihi  videntur  ab  ea,  quae  puto  et  reor  verbis  tribuenda 
sit,  notione.  Cum  igitur  reor  vocis  vis  certe  major  sit  et 
eadem  fere  atque  numerare:  inde  dilucide  efficitur,  ut  Vos- 
siani  scriptura  longe  praestet. 

Jam  accedimus  ad  tertium  et  ultimum  locum,  quem 
legimus  epist.  IV  vv.  69  et  70,  ubi  poeta  Theonem  acerbis 
facetiis  irridet  propter  stultitiam.  Omitto  nunc,  multa  verba 
facere  de  variis  quae  de  his  versibus  proditae  sunt  sen- 
tentiis  plerumque  ineptis:  afferain  tantum  V  libri  scrip- 
turas,  in  quibus  aptissima  hujus  loci  tam  saepe  vexati  me- 
dicina  latet: 

Scillito  decies  si  cor  purgeris  aceto 
anticipesque  vfvum  samii  lucomonis  acumen. 
Ac  primum  scillito  est  error  librarii,  qni  fortasse  ignorabat, 
hanc  vocem  graecum  substantivum  esse  e  littera  terminatum ; 
deinde  v.  70  vivum  vel  potius  vivu  nihil  aliud  est  quam  bibas, 
cujus  vocis  s  littera  propter  sequentem  s  litteram  suppressa 
est.  Si  vero  bibas  recte  restituisse  nobis  videmur,  tum  id, 
quod  praecesserit,  verbum  ex  Ugoletianae  editionis  scriptura 
colligi   potest,   quae    anticyramque   bibas  praebet.     Denique 


—     33     — 

quid  sibi  velint  verba:  Samii  Lucumonis  acumen,  facile  appa- 
rebit,  si,  quae  grammatici  veteres  afferunt,  sequemur:  qui 
quidem  Lucumones  insanos,  Samios  acutos  esse  dicunt. 
Est  ergo  Lucumo  Samius  oxymoron  quod  dicunt,  quo  poeta 
utitur  ad  deridendum  Theonem.  Ex  eis  igitur,  quae  supra 
dixi,  hic  locus  sic  emendandus  est: 

Scillitae  decies  si  cor  purgeris  aceto 
Anticyrasque  bibas,  Samii  Lucumonis  acumen. 


Haec  potissima  exempla  mihi  visa  sunt,  unde  Vossiani 
libri  auctoritatem  ad  Ausonium  emendandum  non  nullius 
momenti  esse  appareat:  frustula  tantum  sunt,  quibus,  si  deo 
placet,  futuro  tempore  alia  addam,  ut,  si  quando  ab  acutiore 
ingenio  omnia  hujus  praestantissimi  poetae  opera  emen- 
datiora  iu  lucem  prodierint,  aliquid  saltem  huc  contulisse 
videri  possim. 


VITA. 


Ego,  Carolus  Otto  Axt,  natus  sum  die  IV.  mensis  Julii 
anni  MDCCCXLVIII  in  vico  Saxoniae,  qui  Niederstriegis 
appellatur:  patre  Augusto  Ferdinando,  pastore  apud  Nieder- 
striegisenses,  matre  Alwina  e  gente  Wilisch.  Patre  mortuo 
primum  gymnasio,  quod  ad  aedem  St.  Crucis  est,  Dresdensi 
ac  triennio  post  scholae  regiae  Afranae  Misniensi,  cui  tunc 
Fridericus  Frankius  rector  praeerat,  erudiendi  causa  man- 
datus  sum.  Cum  absoluto  quinquennio  maturitatis  testimo- 
nium  nactus  essem,  academiam  litterarum  Lipsiensem  adii, 
ut  studiis  maxime  philologicis  incumberem.  Interfui  autem 
scholis  Curtii,  Klotzii,  Langii,  Lipsii,  Ritschelii,  Zarnckii 
philologicis,  Ahrensii,  Drobischii,  Struempellii  philosophicis, 
Ecksteinii  paedagogicis,  Voigtii  historicis,  Overbeckii  archaeo- 
logicis.  Per  biennium  sodalis  fui  seminarii  philologorum 
regii,  per  sex  menses  senioris  munere  fuugens,  et  societatis 
Klotzii.  Imprimis  gaudeo  Ritschelii  et  Curtii  benevolentia 
factum  esse,  ut  eorum  societatibus  interessem.  Quae  studia 
mea  bis  interrupta  sunt,  primum  stipendiis  voluntariis  per 
annum  h.  s.  LXVIII  faciendis,  tum  a.  LXX  et  LXXI  tam 
sinistro  quam  nobis  glorioso  bello  Francogallico,  ex  quo 
(deo  gratia!)  integer  redux  factus  sum. 

